 Гадәттән тыш хәлдә документларны сумкага тутырып куярга, азык һәм су запасы әзерләргә, балаларны авылга җибәрергә? 

	Башкаланың “Азино” микрорайонында яшәүчеләрнең күңеленә шом төшкән. Барына да күпкатлы йортларда пәйда булган игълан сәбәпче. Анда гадәттән тыш хәл чыккан очракта нишләргә кирәклеге турында мәгълүмат язылган. 	 Киңәш буларак документларны сумкага тутырып куярга, азык һәм су запасы әзерләргә, кибет­ләргә йөрмәскә, балаларны һәм карт әби-бабайларны авылга җи­бәрергә тәкъдим иткәннәр хәтта. Артыгын кыланып атмаганнармы? Әлеге сорауга җавапны “Ватаным Татарстан” хәбәрчесе дә эзләде. “Мондый эчтәлектәге игълан­ны очраклы рәвештә генә эл­мәгәннәр, – дип борчыла Казан­ның Мамадыш тракты урамында яшәүчеләр. – Дөньядагы хәлләр­не көн дә телевизордан күрсәтеп торалар бит. Әллә сугыш куркынычы яныймы икән?” Ике табак биттә урын алган әлеге мәгълү­мат белән шактый кеше танышырга өлгергән инде. Арада халыкны махсус рәвештә куркыталар, дип фикер йөртүчеләр дә бар. Әлеге белеш­мәне кем таратуы турында бернинди мәгълү­мат та язылмаган. Мәсьәләгә ачыклык кертү өчен Татарстан Эчке эшләр министрлыгына шалтыраттык. “Бу бездән чыккан мәгълүмат түгел”, – дип аңлат­тылар министрлыкның матбугат хезмәтендә. Шуңа күрә рәсми рәвештә аңлатма бирүдән дә баш тарттылар. 
	Эльвира ВӘЛИЕВА	
Ватаным Татарстан

	№ --- | 27.11.2015	


